บลจ.กรุงไทยเปิดแผนปีเถาะโต16%
บลจ.กรุงไทย เปิดแผนปีเถาะดันเอยูเอ็มโต 16% เหนืออุตสาหกรรมคาดโต 8-10% ฉลองปี 53 เอยูเอ็มโต 30% ส่วนแบ่งขึ้นอันดับสาม
13 ม.ค. 2554

บลจ.กรุงไทย เปิดแผนปีเถาะดันเอยูเอ็มโต 16% เหนืออุตสาหกรรมคาดโต 8-10% ฉลองปี 53 เอยูเอ็มโต 30% ส่วนแบ่งขึ้นอันดับสาม
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย (KTAM) กล่าวว่า ในปีนี้บริษัทตั้งเป้าว่าจะมีสินทรัพย์สุทธิภายใต้การบริหาร (AUM) อยู่ที่ประมาณ 3.71 แสนล้านบาท หรือเติบโตประมาณ 16% จากปี 2553 อยู่ที่ 3.2 แสนล้านบาท ซึ่งมากกว่าอุตสาหกรรมโดยรวมที่ประเมินว่าจะมีอัตราการเติบโตประมาณ 8-10% 
“ปีที่ผ่านมาเอยูเอ็มของบริษัทโต 30% หรือเพิ่มขึ้นประมาณแสนล้านบาทจากปี 2552 ส่งผลให้เอยูเอ็มรวมของบริษัทขึ้นมาอยู่อันดับ 3 ของระบบ โดยปีก่อนโตจากกองทุนอสังหาริมทรัพย์ กองทุนรวมและกองทุนส่วนบุคคลที่โตขึ้นเท่าตัว”นายสมชัย กล่าว
สำหรับแผนงานในปีนี้ ตั้งเป้าขยายสินทรัพย์ของกองทุนรวมอีกประมาณ 3 หมื่นล้านบาท หรือเพิ่มขึ้น 20% จากปีก่อนอยู่ที่ 1.5 แสนล้านบาท ส่วนกองทุนส่วนบุคคลตั้งเป้าขยายสินทรัพย์ประมาณ 1 หมื่นล้านบาท จากปีก่อนอยู่ที่ 2 หมื่นล้านบาท
นายสมชัย กล่าวว่า ในส่วนของกองทุนรวมอสังหาริมทรัพย์ตั้งเป้าว่าจะเติบโตประมาณ 10% หรือ 8,000-10,000 ล้านบาท จากปีก่อนอยู่ที่ 9 หมื่นล้านบาท โดยเบื้องต้นบริษัทมีแผนที่จะออกกองทุนอสังหาริมทรัพย์ที่มีสินทรัพย์อ้างอิงเป็นศูนย์การค้า มูลค่าประมาณ 2,000-3,000 ล้านบาท คาดว่าจะเสนอขายได้ในช่วงไตรมาสที่ 1 และกองทุนรวมอสังหาริมทรัพย์ที่มีสินทรัพย์อ้างอิงเป็นอาคารสำนักงาน มูลค่า 1,000 ล้านบาท คาดว่าจะออกได้ไตรมาส 2 
สำหรับธุรกิจกองทุนสำรองเลี้ยงชีพตั้งแต่ต้นปีที่ผ่านมาได้ต่อสัญญาบริหารจัดการกองทุนแล้ว 2 ราย มูลค่ารวม 1.9 หมื่นล้านบาท จากสิ้นปีที่ผ่านมามีสินทรัพย์สุทธิอยู่ที่ 6 หมื่นล้านบาท